Jong dominee en verloofde by Klapperkop aangevalNikolaas Pienaar en Hanlie Kruger Ds. Nikolaas Pienaar (29) van die Gereformeerde Kerk Pretoria-Wes en sy verloofde, Hanlie Kruger (23), is by Fort Klapperkop in Pretoria aangeval. Pienaar het Kruger Vrydag omstreeks 17:30 by Carlitzia, Tuks se dameskoshuis vir mediese studente, gaan oplaai. “Ek wou haar vat om die sonsondergang oor die stad te gaan kyk,” het Pienaar Maandag aan Maroela Media gesê. “Dit was nog lig toe ons daar aangekom het,” het hy verduidelik. “Ons het by die eerste uitkykpunt stilgehou, uitgeklim en ons piekniekmandjie begin uitpak. Ek het voetstappe naby ons gehoor en toe ek omkyk, was drie mans na ons oppad.” Volgens Pienaar het een van die mans reguit op hom afgehardloop. “Hy het my dadelik met ŉ mes aangeval, ek moes veg vir my lewe,” het hy gesê. “Een van die aanvallers het Hanlie gegryp en haar horlosie afgeruk. Die ander man wou by my motor inkom.” Volgens Pienaar het fietsryers gelukkig verbygery en die aanvallers skrik op die lyf gejaag en hulle het weggehardloop. “Alles het seker binne twee minute gebeur,” het hy bygevoeg. Hanlie is nie tydens die voorval beseer nie. Die jong paartjie het ná die voorval na die Zuid-Afrikaanse-hospitaal gejaag voor Pienaar na Mediclinic Kloof oorgeplaas is vir ŉ operasie. Hy het diep snywonde aan die linkerkant van sy lyf opgedoen. Sy hande is ook beseer toe hy die aanvallers wou keer. Die voorval is by die polisie aangemeld en word deur die Sunnyside-polisiestasie ondersoek. Die polisie was nie onmiddellik vir kommentaar beskikbaar nie.